Ritratti Miguela Xuereb .td_uid_2_604b98fb5083d_rand.td-a-rec-img{text-align:left}.td_uid_2_604b98fb5083d_rand.td-a-rec-img img{margin:0 auto 0 0} L-emendi kostituzzjonali maqbula mal-Kummissjoni Venezja tal-Kunsill tal-Ewropa wasslet fi tmiemha bl-għaxar u l-aħħar emenda mressqa mill-Ministru Edward Zammit Lewis. L-aħħar att ippreżentat fil-Parlament kien l-att sabiex jemenda l-proċedura li biha jsiru l-ħatriet tas-Segretarju Permanenti Ewlieni u tas-Segretarji Permanenti. Madanakollu, dan l-aħħar att jista' jsib intopp hekk kif m'hemmx qbil mal-Oppożizzjoni. Qed jiġi propost li s-setgħa ta' ħatra ta' Segretarju Permanenti se jibqa' ssir minn fost uffiċjali pubbliċi iżda d-deċiżjoni biex tinħatar il-persuna u t-tneħħija tagħha se tkun f'idejn il-President ta' Malta li jaġixxi fuq il-parir tal-Kummissjoni dwar is-Servizz Pubbliku. Madanakollu, il-Kummissjoni tas-Servizz Pubbliku għandha tagħti l-parir tagħha lill-President wara li tkun irċeviet u evalwat ir-rakkommandazzjoni mogħtija mis-Segretarju Permanenti Ewlieni. L-10 abbozzi ta' Liġi li emendew il-Kostituzzjoni kienu: ATT sabiex jemenda diversi liġijiet bil-għan li jifforma l-proċedura li biha jsiru l-ħatriet tas-Segretarju Permanenti Ewlieni u tas-Segretarji Permanenti. ATT sabiex jipprovdi għall-emendi fil-Kostituzzjoni ta' Malta relattivi għall-ħatra tal-President ta' Malta. ATT sabiex jipprovdi għall-emendi fil-Kostituzzjoni ta' Malta relattivi għall-ħatriet ta' Mħallfin u Maġistrati. ATT sabiex jipprovdi għall-emendi fil-Kostituzzjoni ta' Malta u l-Att dwar Kummisjoni għall-Amministrazzjoni tal-Ġustizzja, Kap. 369, relattivi għat-tneħħija mill-karigi ta' Imħallfin u Maġistrati. ATT sabiex jemenda liġijiet bil-għan li jirriforma l-proċedura li biha jsiru l-ħatriet fil-Kummissjoni Permanenti kontra l-Korruzjoni. ATT sabiex ikompli jimplimenta riformi fil-Qasam tal-Ġustizzja billi jipprovdi għall-istħarriġ ġudizzjarju ta' deċiżjonijiet oħra tal-Avukat Ġenerali. ATT sabiex jemenda l-liġijiet li jirregolaw l-uffiċju tal-Ombudsman. ATT sabiex jipprovdi għall-emendi fl-Att dwar l-Awditur Ġenerali u l-Uffiċċju Nazzjonali tal-Verifika. ATT sabiex jemenda diversi liġijiet bil-għan li jifforma l-proċedura li biha jsiru l-ħatriet tas-Segretarju Permanenti Ewlieni u tas-Segretarji Permanenti. ATT li jipprovdi għall-emendi tal-liġijiet relattivi għall-ħatra ta' persuni ta' fiduċja. ATT sabiex jemenda diversi liġijiet bil-għan li jirriforma l-proċedura li biha jsiru diversi ħatriet. Il-Ministru Edward Zammit Lewis ammetta li l-Gvern ma kienx qed jimxi mar-rakkomandazzjonijiet tal-Kummissjoni Venezja. Hu argumenta li s-Segretarju Permanenti Ewlieni huwa effittivament person of trust. Huwa qal li b'mod konvenzjonali għalkemm mhix qegħda fil-Kostituzzjoni, is-Segretarju Permanenti Ewlieni jaġixxi bħala segretarju tal-Kabinett. Zammit Lewis stqarr li l-Kummissjoni Venezja esprimiet ir-riservi tagħha fuq din l-emenda meta ġew ippreżentati f'Ġunju li għadda. "Fil-verità, permezz tar-rakkommandazzjoni tas-Segretarju Permanenti fil-proċess tal-ħatra, il-Prim Ministru se jibqa' jżomm xi ftit ta' influwenza fil-proċess iżda d-deċiżjoni finali tibqa' f'idejn il-Kummissjoni għas-Servizz Pubbliku," stqarr Zammit Lewis. Hu żied jgħid li s-sistema l-ġdida hi titjib fuq dik preżenti. Madanakollu, din l-emenda m'għandhiex l-appoġġ tal-Oppożizzjoni. Dan ifisser li din l-emenda ma ssirx liġi jekk ma jkollhiex l-appoġġ taż-żewġ terzi tal-kamra. L-Oppożizzjoni permezz tad-deputat Għawdxi Joe Ellis qalet li dawn l-emendi huma kożmetiċi għax se jibqa' jkun il-Kap tal-Kabinett li jagħżel is-Segretarju Permanenti u l-Kummissjoni hija mitluba tevalwa r-rakkomandazzjonijiet li jirċievu. "L-Oppożizzjoni hi favur il-ħatra tas-Segretajru Permanenti permezz ta' metodu li jnaqqas l-influwenza tal-kabinett u l-Prim Ministru. Għandna bżonn bidla vera u mhux waħda bla sustanza," qal Ellis. Ellis issuġġerixxa li s-Segretarju Permanenti jiġi magħżul kif jintgħażlu l-ġudikatura, wara sejħa pubblika. Fil-winding up, il-Ministru tal-Ġustizzja qal li s-sentiment hu li għamilna pass 'il quddiem iżda jrid ikollok relazzjoni bejn is-Segretarju Permanenti u min qed imexxi. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_604b98fb50afc_rand.td-a-rec-img{text-align:left}.td_uid_3_604b98fb50afc_rand.td-a-rec-img img{margin:0 auto 0 0}